**Αποτίμηση λειτουργίας τμημάτων διαβαθμισμένων επιπέδων αγγλικής γλώσσας σχολικού έτους 2013-2014**

**ΕΠΙΠΕΔΟ 2 (τμήματα προχωρημένων)**

Στην έναρξη του σχολικού έτους 2013-2014 οι μαθητές της ΣΤ τάξης (τμήματα ΣΤ1, ΣΤ2) υποβλήθηκαν σε κοινό διαγνωστικό τεστ για τον εντοπισμό συντακτικογλωσσικών αναγκών στην αγγλική γλώσσα. Τα μετρήσιμα αποτελέσματα για κάθε τμήμα κατέδειξαν ετερογένεια του μαθητικού δυναμικού, αναμενόμενη απόρροια λόγω του διαφορετικού μαθησιακού προφίλ των μαθητών. Για το λόγο αυτό αποφασίστηκε η λειτουργία δύο διαβαθμισμένων επιπέδων.

 α) ΣΤ1: επίπεδο 1 (αρχάριοι)- αριθμός μαθητών 13

 επίπεδο 2 (προχωρημένοι)-αριθμός μαθητών 9

 β) ΣΤ2: επίπεδο 1 (αρχάριοι)-αριθμός μαθητών 7

 επίπεδο 2 (προχωρημένοι)-αριθμός μαθητών 11

Τα επίπεδα λειτούργησαν στα πλαίσια του πρωινού ωρολογίου προγράμματος για μία διδακτική ώρα την εβδομάδα ταυτόχρονα σε διαφορετική αίθουσα και με διαφορετικό διδακτικό υλικό. Στόχος της λειτουργίας διαβαθμισμένων επιπέδων ήταν η βελτίωση στρατηγικών μάθησης των μαθητών.

Κάτω από αυτό το πλαίσιο οι μαθητές του επιπέδου 2 (προχωρημένων) εργάστηκαν καθ’όλη τη διάρκεια του σχολικού έτους σε ομάδες μεικτής επίδοσης, η σύνθεση των οποίων ενίοτε άλλαζε ανάλογα με την πρόοδο των μαθητών ή τις ανάγκες που προέκυπταν, σε μια προσπάθεια της εκπαιδευτικού να εστιάσει πιο εξατομικευμένα στις μαθησιακές τους ανάγκες. Ιδιαίτερη έμφαση δόθηκε στη χρήση αυθεντικού υλικού για την βελτίωση της γλωσσικής ευχέρειας στον προφορικό και γραπτό λόγο στο πλαίσιο της ολιστικής και πολυαισθητηριακής προσέγγισης της νέας γνώσης με όχημα τη βιωματική μάθηση.

Η αξιολόγηση της μαθησιακής διαδικασίας ήταν διαρκής και αμφίπλευρη (από την εκπαιδευτικό και από τους μαθητές) σε όλη τη διάρκεια του σχολικού έτους. Οι μαθητές του επιπέδου 2 (προχωρημένοι) κατάφεραν στο μέτρο των δυνατοτήτων τους να βελτιώσουν τις στρατηγικές μάθησης που διέθεταν, να αναπτύξουν νέες και να αποκτήσουν μεγαλύτερη αυτονομία στη μάθηση αναπτύσσοντας κατ’αυτό τον τρόπο θετική στάση απέναντι στην αγγλική γλώσσα.

Η υπεύθυνη εκπαιδευτικός

Κοσμά Γεωργία